钦定古今图书集成/明伦汇编/宫闱典/第095卷 > 鲁国大长公主 下嫁帖木儿 又嫁蛮子台
## 钦定古今图书集成/明伦汇编/宫闱典/第095卷 > 鲁国大长公主 下嫁帖木儿 又嫁蛮子台

按《元史公主表》：“鲁国大长公主囊家真，世祖女，适纳
陈子帖木儿，再适帖木儿弟蛮子台。”按《特薛禅传》：
“斡罗陈弟曰帖木儿，至元十八年，袭万户。二十四年，
乃颜叛，从帝亲征，以功封济宁郡王，赐白伞盖以宠
之。二十五年，诸王哈丹秃鲁干叛，与诸王及统兵官
玉速帖木儿等率兵讨之，由龟剌儿河与哈丹等遇，
转”战至恼木连河，歼其众，帝赐名按察儿秃那颜，以
旌其功。薨，葬末怀秃。子二人，长曰雕阿不剌，次曰桑
哥不剌，皆幼。至元二十七年，以其弟蛮子台袭万户，
亦尚囊家真公主。成宗即位，封皇姑鲁国大长公主，
以金印封蛮子台为济宁王。